Swanger vrou beseer in kettingbotsingŉ Swanger vrou en twee mans is Saterdag beseer nadat drie swaarvoertuie en drie voertuie in ŉ kettingbotsing naby Kroonstad betrokke was. Vanessa Jackson, ŉ woordvoerder van ER24, sê die ongeluk het omstreeks 12:00 op die N1-snelweg tussen Kroonstad en Ventersburg plaasgevind. “Dit wil voorkom of een van die vragmotors nie betyds kon stilhou by ŉ gedeelte van die pad wat onder konstruksie was nie. Stop-en-ry-beheer is by dié gedeelte van die pad toegepas,” het Jackson gesê. Volgens Jackson moes een van die vragmotorbestuurders uit die kajuit van sy voertuig se wrak gesny word. Hy is later met ŉ ambulans na ŉ nabygeleë hospitaal geneem vir verdere behandeling. Die swanger vrou is op die toneel gestabiliseer en met ŉ ambulans na ŉ hospitaal in Welkom geneem vir verdere behandeling. ŉ Ander vragmotorbestuurder het geringe beserings opgedoen en is ook in ŉ hospitaal opgeneem. Die res van die mense wat in die botsing betrokke was, het geringe beserings opgedoen en is nie in ŉ hospitaal opgeneem nie.